Pta-hawelose sterf in kruisvuur: Drie aangeklaDie vrou wat noodlottig gewond is in die kruisvuur. Foto: Verskaf Drie verdagtes sal Donderdag in die hof verskyn nadat ŉ hawelose vrou van Pretoria in Mei doodgeskiet is toe ŉ skietgeveg tussen die polisie en drie vermeende rowers uitgebreek het. Maroela Media het vroeër berig Charlene Buys (40) het Mei vanjaar in die kruisvuur beland toe polisiebeamptes agter rowers aangejaag het nadat ŉ drankwinkeleienaar in die Moot-gebied beroof is. Die verdagtes het glo tydens die jaagtog die polisie om ŉ hoek ingewag en op hulle losgebrand. Buys en haar man het langs die pad geloop en sy is noodlottig gewond. Haar man is nie beseer nie. Die egpaar is haweloos en het saans êrens in die omgewing geslaap. Kapt. Disebo Selepe, woordvoerder van die polisie, het gesê ŉ ondersoek na die voorval is gedoen om vas te stel of Buys deur die polisie of rowers geskiet is. Volgens hom is daar vasgestel dat Buys nie deur polisiebeamptes geskiet is nie. Drie van die vermeende rowers is einde Mei in hegtenis geneem en ŉ klag van moord en poging tot moord is teen hulle aanhangig gemaak. “Die verdagtes is op borgtog vrygelaat en sal weer op 16 Julie in die Pretoriase landdroshof verskyn,” het Selepe gesê.